Abordiga toimetulekut mõjutab otseselt see, kas naisel on lähedasi, kes teda toetavad. Psühholoog Anni Kuusik ütleb oma tööst rääkides, et kuigi ta oleks nõus vastu võtma ka nõustamist vajavaid paare, on tema jutule siiani tulnud vaid naised. "See ei ole teema, mida oleks lihtne oma kaaslasega arutada, aga arvan, et ka need mehed tunnevad end väga üksi. Osalesin arstitudengite aborditeemalisel debatil, kus loeti  ette ühe noormehe kiri sellest, kuidas tema ja ta tüdruk katkestasid raseduse. Ta tundis samu tundeid: segadus, hirm, kahtlused..." Olgu siis partneriga või üksinda, soovitab psühholoog Kuusik rasedal, kes on stressis või ärevuses, pöörduda asjatundja - psühholoogi, raseduskriisi nõustaja või hingehoidja poole. See aitab ennetada teadvustamata tundeid, mis võivad närima jääda pikkadeks aastateks, võimalikku depressiooni või posttraumaatilist stressi. Näiteks võib abordi teinud naine elada läbi ootamatuid  tundeid, kui ta tütar jääb lapseootele. "Oma kogemusest rääkimine aitab sellest üle saada ja asi enese jaoks lõpetada."